Andhøy må til land etter båttrøbbel
Det forteller hans talsmann Rune «Supern» Olsgaard til VG. Ifølge Olsgaard har Andhøy og mannskapet om bord i seilbåten «Nilaya» slitt med dårlig vær og en del av riggen på båten skal være skadet. - Han er nå på vei mot den argentinske basen på Antarktishalvøya hvor de skal foreta nødreparasjoner av riggen, samt å fylle drivstoff, sier han. 24. februar i år meldte Dagbladet at Andhøy hadde avsluttet sin ekspedisjon i Antarktis hvor han søkte etter de tre savnede som forsvant med båten «Berserk» 22. februar i fjor. Hvor lenge Andhøy blir på halvøya sørøst for sørspissen av Chile og Argentina, kommer an på værforholdene, sier Olsgaard. - Jeg er ikke bekymret, alt er bra om bord. Det går bare litt senere enn planlagt. Dette er ikke noe dramatisk, men noe som må gjøres før de tar seilasen fra Antarktis til Sør-Amerika, sier han.
Jarle Andhøy er nå på vei mot Antarktis-halvøya for å nødreparere båten.